LAUSUNTO MAASTOLIIKENNELAIN OSITTAISUUDISTUSEHDOTUKSEEN

299/54.543/2010

YMPLTK  § 101	

Ympäristöpäällikkö Pentti Keskitalo

Lausuntopyyntö	Ympäristöministeriö on pyytänyt Ylöjärven kaupungin lausuntoa maastoliikennelain osittaisuudistusehdotuksesta 3.5.2010 mennessä, minkä jälkeen ympäristöministeriön työryhmä tekee lopullisen ehdotuksensa kannanottojen perusteella.

Lain uudistuksen pääasiallinen sisältö

	Lakiuudistuksen keskeisenä tavoitteena on uudistaa maastoliikennelain moottorikelkkareittisäännökset. Tarkoituksena on saada erityyppiset moottorikelkkareitit laissa määritellyn suunnittelumenettelyn piiriin. Tällä turvattaisiin eri etutahojen osallistuminen ja vaikuttaminen toteuttamistavasta riippumatta. Moottorikelkkailureitit olisivat teitä ja niillä noudatettaisiin tieliikennelakia. Moottorikelkkailureitit voisivat olla yleisiä tai yksityisiä.

	Ns. mönkijöiden ymv. lisääntyvien ajoneuvojen vuoksi ehdotetaan säädettäväksi, että moottorikelkkareittien ohella voidaan perustaa maastoliikennereittejä maastoliikenteeseen tarkoitettuja ajoneuvojen käyttöä varten. Reitit voisivat olla yksityisiä tai yleisiä ja moottorikelkkareiteistä poiketen maastoliikennereitit olisivat maastoa eikä teitä.

	Moottorikelkkareitin ja maastoliikennereitin reittisuunnitelmien hyväksyminen ehdotetaan siirrettäväksi kunnilta ELY-keskuksille. Maastoliikennerajoitusten ja kieltojen merkintävelvollisuus ehdotetaan siirrettäväksi valtiolta kunnille.

	Maastoliikenteen ikärajaan ehdotetaan joustavuutta niin, että vaatimukset vastaisivat nykyistä paremmin mm. maa- ja metsätalouden tarpeita. 

	Kilpailuihin ja harjoituksiin myönnettävien lupien harkintaperusteita uudistetaan vastaamaan uudempaa ympäristönsuojelulainsäädäntöä. 

Tarkastelu	Erityisenä ongelmana ovat olleet ns. moottorikelkkaurat, joita on perustettu reitin pitäjien ja maanomistajien suostumuksella. Vaikka ne ovat lähes moottorikelkkareittien kaltaisia, ei niille ole haettu reittisuunnitelmaa eikä siten esim. osallisia ole kuultu moottorikelkkareittien tapaan. Ylöjärvelläkin on Kurun ja Viljakkalan alueilla näitä moottorikelkkauria, joilla ei siis ole maastoliikennelain tarkoittamaa hyväksyntää. Niiden reittisuunnitelmat tulisivat uuden lain myötä ELY-keskuksen hyväksyttäväksi, mutta perustaminen voisi olla edelleen maanomistajien kanssa sopiminen. Yleisen tarpeen vaatiessa reitti voitaisiin hyväksyä myös ilman suostumuksia.

	Toinen ongelmallinen kohta lupamenettelyn kannalta ovat Ylöjärvelläkin olleet mönkijä-, enduro- ym. harjoitusradat, jotka voitaisiin lakimuutoksen jälkeen hyväksyä maastoliikennereiteiksi. Ne, samoin kuin moottorikelkkareitit, voisivat olla yleisiä tai yksityisiä.  

	Maastoliikennelain mukaiset asiat on Ylöjärvellä delegoitu ympäristölautakunnalle.

Esityslistan liitteet	Numeroimattomana liitteenä lakimuutoksen yksityiskohtaiset perustelut

Kaavoitusinsinööri ehdottaa

	YMPÄRISTÖLAUTAKUNTA päättää Ylöjärven kaupungin lausuntona  ympäristöministeriölle ilmoittaa, että lakimuutos on tarpeen ja perusteltu. Muutoksella selkiytettäisiin ja yhdenmukaistettaisiin eriasteisten moottorikelkkareittien lupakäytäntöä, mikä mahdollistaisi myös ympäristön ja haittaa kärsivien tahojen paremman huomioimisen reittien perustamisessa. Myös uusien maastoliikennereittien perustamismahdollisuus selkeyttäisi muun kuin moottorikelkoilla tapahtuvan maastoajon lupakäytäntöä.

Päätös	Hyväksyttiin.
	-----